Kyntömies
Hepo reipas, vedä vaan
 Sahrojain,
 Päivä nousee meren, maan
 Kirkastain,
 Lintu oksallaan
 Loihe laulamaan,
 Raitis kevät-aamu on.

 Pitk’ on päivä, lyhyt yö
 Kevähin,
 Keväällä on meillä työ
 Raskahin:
 Siemen itämään
 Maahan kätketään.
 Pelto tehdään toukohon.

 Mutta työ tuo joutuhun
 Palkinnon,
 Riennä siis, niin lasken sun
 Lepohon,
 Virkku varsa, hoi!
 Iltakellot soi
 Huomiseksi kirkkohon!